DA Den Europæiske Unions Tidende C 180/26

Sag anlagt den 7. maj 2009 — Kommissionen for De Europæiske Fællesskaber mod Kongeriget Spanien

(Sag C-158/09)

2009/C 180/45

Processprog: spansk

Parter

Sagsøger: Kommissionen for De Europæiske Fællesskaber (ved I. Martinez del Peral Cagigal og M. van Beek, som befuldmægtigede)

Sagsøgt: Kongeriget Spanien

Sagsøgerens påstande

— Det fastslås, at Kongeriget Spanien har tilsidesat sine forpligtelser i henhold til artikel 1, stk. 3, i direktiv 2003/88/EF (1) og i henhold til artikel 18, stk. 1, litra a), i direktiv 93/104/EF (2), der er opretholdt ved artikel 27, stk. 1, i direktiv 2003/88/EF, der skal sammenholdes med samme direktivs bilag I, del B, idet det ikke har vedtaget de love og administrative bestemmelser, der er nødvendige for at efterkomme førstnævnte direktiv for så vidt angår militært personel i den offentlige forvaltning.

— Kongeriget Spanien tilpligtes at betale sagens omkostninger.

Søgsmålsgrunde og væsentligste argumenter

Direktiv 2003/88/EF har til formål at fastsætte minimumsforskrifter for sikkerhed og sundhed i forbindelse med tilrettelæggelse af arbejdstiden. Da direktivet har karakter af en kodificering, har det erstattet direktiv 93/104/EF med forbehold af medlemsstaternes forpligtelser med hensyn til gennemførelsesfristerne.

De foranstaltninger til gennemførelse af direktiv 2003/88/EF, som de spanske myndigheder har meddelt Kommissionen, omfatter ikke de love og administrative bestemmelser, der er nødvendige for at gennemføre direktivet for så vidt angår militært personel i den offentlige forvaltning.

Det fremgår af artikel 1, stk. 3, i direktiv 2003/88/EF, at direktivet finder anvendelse på alle former for private og offentlige aktiviteter som defineret i artikel 2 i direktiv 89/391/EØF (3), der indeholder visse undtagelser begrundet i særlige forhold i tilknytning til visse specifikke aktiviteter i den offentlige tjeneste, f.eks. i de væbnede styrker eller inden for politiet, eller til visse specifikke aktiviteter i civilbeskyttelsestjenesterne. I overensstemmelse med Domstolens praksis er det kriterium, som fællesskabslovgiver har anvendt til at afgrænse anvendelsesområdet for direktiv 89/391/EØF, ikke støttet på arbejdstagernes tilknytning til bestemte arbejdsområder, betragtet generelt som omhandlet i direktivets artikel 2, men udelukkende på den specifikke karakter af visse særlige hverv, der udføres af arbejdstagerne inden for disse områder.

Kommissionen er følgelig af den opfattelse, at direktiv 2003/88/EF utvivlsomt finder anvendelse på militært personel i den offentlige forvaltning, herunder på Guardia Civil, hvorfor den manglende vedtagelse af gennemførelsesforanstaltninger på dette område udgør en tilsidesættelse af det nævnte direktiv.

(1) Europa-Parlamentets og Rådets direktiv af 4.11.2003 om visse aspekter i forbindelse med tilrettelæggelse af arbejdstiden (EFT L 299, s. 9).

(2) Rådets direktiv 93/104/EF af 23.11.1993 om visse aspekter i forbindelse med tilrettelæggelse af arbejdstiden (EFT L 307, s. 18).

(3) Rådets direktiv 89/391/EØF af 12.6.1989 om iværksættelse af foranstaltninger til forbedring af arbejdstagernes sikkerhed og sundhed under arbejdet (EFT L 183, s. 1).